
Parlamentul  României

Camera  Deputaţilor
Comisia pentru Sănătate şi Familie
                  Nr. 28/141/ 30  martie  2004 

BIROULUI PERMANENT 

AL

CAMEREI DEPUTAŢILOR,

Vă înaintăm , alăturat, raportul asupra propunerii legislative privind organizarea şi funcţionarea centrelor de permanenţă pentru asigurarea asistenţei medicale în regim de continuitate( PL nr.427 /2003),  trimis comisiei spre dezbatere şi avizare, în fond, cu adresa nr.427 din 25 august  2003.

La întocmirea raportului, comisia a avut în vedere avizul Comisiei pentru administraţie publică, amenajarea teritoriului şi echilibru ecologic, avizul Consiliului Legislativ , precum şi punctul de vedere al Ministerului Sănătăţii nr.57956 din 9.12.2003.

În raport de obiectul şi conţinutul său, propunerea legislativă  face parte din categoria legilor ordinare.

                PREŞEDINTE,                                                 SECRETAR,

 DEP.ACAD.PROF.DR.MIRCEA IFRIM            DEP.FARM.ION BURNEI

Parlamentul  României

Camera  Deputaţilor
Comisia pentru Sănătate şi Familie
                                                                                        Nr. 28/ 141 /30   martie  2004

R A P O R T 

asupra propunerii legislative privind organizarea şi funcţionarea centrelor de permanenţă pentru

 asigurarea asistenţei medicale în regim de continuitate

1. Cu adresa nr.427 din 25 august 2003,  Comisia pentru sănătate şi familie a fost sesizată cu dezbaterea şi avizarea în fond, în procedură obişnuită, a propunerii legislative privind organizarea şi funcţionarea centrelor de permanenţă pentru asigurarea asistenţei medicale în regim de continuitate( PL nr.427 /2003).

La întocmirea raportului, comisia a avut în vedere avizul Comisiei pentru administraţie publică, amenajarea teritoriului şi echilibru ecologic, avizul Consiliului Legislativ , precum şi punctul de vedere al Ministerului Sănătăţii nr.57956 din 9.12.2003.

Propunerea legislativă are ca obiect de reglementare înfiinţarea, organizarea şi funcţionarea, ca unităţi medicale fără personalitate juridică, a centrelor de permanenţă pentru asigurarea asistenţei medicale primare în regim de continuitate. Aceste centre de permanenţă sunt unităţi sanitare în care îşi vor desfăşura activitatea medici de familie asociaţi din mai multe localităţi apropiate, împreună cu cadrele medii sanitare proprii, asigurând asistenţa medicală primară în timpul 

nopţii,în zilele de sâmbătă şi duminică şi în zilele de sărbători legale. În cadrul acestor centre direcţiile de sănătate publică şi consiliile locale au atribuţii bine stabilite.

Faţă de cele prezentate mai sus, comisia propune Plenului Camerei Deputaţilor spre dezbatere şi aprobare propunerea legislativă cu amendamentele care fac obiectul raportului.

2. În raport de obiectul şi conţinutul său, propunerea legislativă face parte din  categoria legilor ordinare în conformitate cu prevederile art.76 alin.(2) din Constituţia României.

3. La lucrările comisiei din ziua de 18.02.2004 , din totalul de 16 membri, au fost prezenţi 15 deputaţi . 

Raportul comisiei a fost adoptat cu 15 voturi pentru .

I. Amendamente admise

În urma dezbaterii, Comisia pentru sănătate şi familie propune adoptarea propunerii legislative cu următoarele amendamente:

Nr.

crt.
Textul iniţial
Text propus de Comisie

( autorul amendamentului )
Motivarea

propunerii amendamentelor

0.
1.
2.
3.

1.
Titlul legii
“ Lege privind organizarea şi funcţionarea centrelor de permanenţă pentru asigurarea asistenţei medicale în regim de continuitate”


Se propune ca titlul legii să se reformuleze după cum urmează:

“Lege privind asigurarea continuităţii asistenţei medicale primare prin centrele de permanenţă”

Autori: dl.dep.prof.dr.Mircea Ifrim (Grupul Parlamentar al PRM) şi doamna dep.dr.Daniela Bartoş (Grupul Parlamentar al PSD ) .
Pentru ca titlul să reflecte cuprinsul legii.

2.
Capitolul I - Titlu
“Dispoziţii generale”


Nemodificat.


3.
Art.1

“Art.1. - Prezenta lege prevede organizarea şi funcţionarea centrelor de permanenţă pentru asigurarea asistenţei medicale primare, în regim de continuitate colectivităţilor locale arondate.”


Se propune ca art.1 să se reformuleze după cum urmează:

“Art.1. - Prezenta lege reglementează asigurarea continuităţii asistenţei medicale primare a colectivităţilor locale arondate, denumite în continuare centre de permanenţă.”

Autori: dl.dep.prof.dr.Mircea Ifrim (Grupul Parlamentar al PRM)  , doamna dep.dr.Daniela Bartoş (Grupul Parlamentar al PSD ) şi doamna dep.Constanţa Popa (Grupul Parlamentar al PRM) .
Pentru o exprimare corectă şi realizarea unităţii în redactarea proiectului.

4.
Art.2

“Art.2. – Centrele de permanenţă sunt forme de organizare fără personalitate juridică ce funcţionează în afara programului normal de lucru al cabinetelor medicale.”
Se propune ca art.2 să se reformuleze după cum urmează:

“Art.2. – Centrele de permanenţă sunt unităţi sanitare,  fără personalitate juridică, care funcţionează în afara programului normal de lucru al cabinetelor medicale individuale deservite de medici de familie şi care asigură continuitatea asistenţei medicale primare.”
Autori: doamna dep.Iulia Pataki (Grupul Parlamentar al UDMR) , doamna dep.dr.Ana Florea (Grupul Parlamentar al Minorităţilor Naţionale) şi dl.dep.Gheorghe Popescu (Grupul Parlamentar al PSD ) .


Pentru o exprimare mai clară şi cuprinzătoare.

5.
Art.3 - 4

“ Art.3. – Prin colectivitate locală se înţelege totalitatea locuitorilor dintr-o unitate administrativ-teritorială.

Art.4. – Principiile care stau la baza organizării şi funcţionării centrelor de permanenţă sunt:

a) asigurarea continuităţii asistenţei medicale primare;

b) realizarea asistenţei medicale preponderent în sistemul sanitar primar astfel ca pacienţii să fie diagnosticaţi şi trataţi de către medicii de familie, atât în cadrul cabinetelor medicale individuale sau grupate, precum şi în centrele de permanenţă;

c) creşterea calităţii asistenţei medicale şi egalizarea şanselor pacienţilor din mediul rural cu cei din mediul urban, conform principiului solidarităţii sociale;

d) operativitate în aplicarea asistenţei medicale primare;

e) eficientizarea din punct de vedere economic a resurselor materiale şi financiar;

f) îmbunătăţirea indicatorilor de sănătate.”
Se propune ca art.3 şi art.4 să se elimine.
Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Ludovic Abiţei (Grupul Parlamentar al PRM) , dl.dep.dr.Ion Luchian (Grupul Parlamentar al PNL) şi dl.dep.farm.Ion Burnei (Grupul Parlamentar al PSD ) .


Textele nu sunt de nivelul legii.

6.
Art.5
“Art.5. – Centrele de permanenţă se organizează atât în mediul urban cât şi în mediul rural.”
Se propune ca art.5, care devine art.3, să se reformuleze după cum urmează:

“Art.3. – Centrele de permanenţă se organizează în zone izolate sau greu accesibile sau în localităţile care nu pot asigura continuitatea asistenţei medicale primare.”

Autori: dl.dep.prof.dr.Mircea Ifrim (Grupul Parlamentar al PRM) , doamna dep.dr.Daniela Bartoş (Grupul Parlamentar al PSD ) şi dl.dep.dr.Constantin Florentin Moraru (Fără apartenenţă la un grup parlamentar ).


Prin renumerotare.

Pentru o exprimare mai clară şi cuprinzătoare.

7.
Art.6

“Art.6. – De înfiinţarea, organizarea şi funcţionarea în bune condiţii a centrelor de permanenţă, răspund direcţiile judeţene de sănătate publică şi autorităţile administraţiei publice locale.”


Se propune ca art.6, care devine art.4, să se reformuleze după cum urmează:

“Art.4. – Zonele în care se înfiinţează centre de permanenţă sunt stabilite de direcţiile de sănătate publică cu acordul caselor de asigurări sociale de sănătate şi al consiliilor locale.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.farm.Ion Burnei (Grupul Parlamentar al PSD ) şi doamna dep.Constanţa Popa (Grupul Parlamentar al PRM) .


Prin renumerotare.

Pentru corelare cu art.5, alin.(1) lit.a)şi art.6 lit.a)  pct.10 din raportul comisiei.

Participarea caselor de asigurări de sănătate este necesară, întrucât medicii de familie încheie contracte de furnizări de servicii medicale cu casele de asigurări de sănătate.

8.
Capitolul II – Titlu

“Înfiinţarea, organizarea şi funcţionarea centrelor de permanenţă”


Nemodificat.


9.
Art.7 – 11

“Art.7. – (1) Centrul de permanenţă se înfiinţează prin decizia consiliului de administraţie a direcţiei judeţene de sănătate publică.

(2) Arondarea colectivităţilor locale la un centru de permanenţă se face prin decizia consiliului de administraţie al direcţiei judeţene de sănătate publică cu consultarea consiliului local respectiv.

Art.8. – La înfiinţarea centrelor de permanenţă, de regulă se va ţine cont de următorii factori:

a) sediul centrului de permanenţă să fie amplasat pe cât posibil la distanţe egale de colectivităţile locale arondate;

b) în mediul rural, să fie amplasat în comuna care conferă condiţiile cele mai bune din punct de vedere al dotărilor tehnico-edilitare;

c) drumurile de acces care fac legătura cu colectivităţile locale arondate să fie corespunzătoare;

d) să fie situate pe un drum principal care să confere o legătură rapidă cu spitalul la care centrul de permanenţă este arondat.

Art.9. – Centrele de permanenţă vor funcţiona în spaţiile aparţinând:

A. În mediul rural:

a) fostelor dispensare medicale, altele decât cele atribuite în comodat medicilor de familie;

b) centrelor de sănătate cu sau fără paturi;

c) microstaţiilor aparţinând serviciilor de ambulanţă.

B. În mediul urban:

a) fostelor dispensare urbane, altele decât cele atribuite în comodat medicilor de familie;

b) centrelor de sănătate cu sau fără paturi;

c) serviciilor de ambulanţă judeţene sau microstaţiilor acestora;

d) ambulatoriilor de spital.

Art.10. – În situaţia în care nu există spaţiile prevăzute la art.9, autoritatea administraţiei publice locale de la sediul centrului de permanenţă va pune la dispoziţie alt spaţiu corespunzător.

Art.11. – Dotarea minimă cu mobilier, aparatură şi instrumentar medical a centrelor de permanenţă, se realizează de Ministerul Sănătăţii şi Familie prin direcţiile judeţene de sănătate publică.”


Se propune ca art.7 – 11 să se elimine.
Autori: dl.dep.prof.dr.Mircea Ifrim (Grupul Parlamentar al PRM) , doamna dep.dr.Daniela Bartoş (Grupul Parlamentar al PSD ) , dl.dep.dr.Ludovic Abiţei (Grupul Parlamentar al PRM) , dl.dep.dr.Liviu Dragoş (Grupul Parlamentar al PNL)  , doamna dep.Iulia Pataki (Grupul Parlamentar al UDMR) şi doamna dep.Constanţa Popa (Grupul Parlamentar al PRM) .


Textul a fost reformulat la art.4 şi art.5 alin.(1), pct.7 şi 10 din raportul comisiei.

Textul nu este de nivelul legii.

Idem.

Textul reformulat se regăseşte la art.13 alin.(1) , pct.20 din raportul comisiei.

Textul reformulat se regăseşte la art.6 lit.c) pct.10 din raportul comisiei.

10.
___
Se propune să se introducă trei texte noi ca art.5 – 7 cu următorul cuprins:

“Art.5. – (1) Atribuţiile direcţiilor de sănătate publică privind funcţionarea centrelor de permanenţă sunt următoarele:

a) arondarea teritorială a localităţilor la centrele de permanenţă;

b) asigurarea dotării truselor de urgenţă cu medicamente şi materiale sanitare;

c) instruirea personalului medico-sanitar cu privire la acordarea asistenţei medicale de urgenţă;

d) controlul organizării şi desfăşurării activităţii.

(2) Costurile medicamentelor şi al materialelor sanitare necesare pentru trusele de urgenţă ale centrelor de permanenţă se suportă din fondurile alocate programului naţional de sănătate privind reabilitarea serviciilor de urgenţă prespitalicească.

Art.6. – Atribuţiile consiliilor locale privind funcţionarea centrelor de permanenţă constau în :

a) asigurarea spaţiilor necesare desfăşurării activităţii centrelor de permanenţă;

b) asigurarea personalului auxiliar;

c) asigurarea dotării minimale, necesare funcţionării centrelor de permanenţă, stabilită prin ordin al ministrului sănătăţii ;

d) asigurarea utilităţilor necesare funcţionării centrelor de permanenţă.

Art.7. – Continuitatea asistenţei medicale primare este asigurată de:

a) medicii de familie asociaţi din mai multe localităţi în centre de permanenţă care vor funcţiona în regim de cameră de gardă în conformitate cu reglementările legale în vigoare, rezolvând situaţiile de urgenţă şi acordând, după caz şi cu precădere solicitanţilor din teritoriul arondat, servicii medicale în pachetul de servicii medicale de bază prevăzut în Normele metodologice de aplicare a Contractului - cadru privind condiţiile acordării asistenţei medicale primare în cadrul sistemului asigurărilor sociale de sănătate în asistenţa medicală primară;

b) medicii de familie care domiciliază în localitatea respectivă în zonele în care nu există posibilitatea asocierii medicilor în vederea organizării unui centru de permanenţă, precum localităţi izolate, greu accesibile cu un număr mic de locuitori şi cu număr redus de medici.”

Autori: dl.dep.prof.dr.Mircea Ifrim (Grupul Parlamentar al PRM) , doamna dep.dr.Daniela Bartoş (Grupul Parlamentar al PSD ) , doamna dep.dr.Ana Florea (Grupul Parlamentar al Minorităţilor Naţionale) , dl.dep.dr.Liviu Dragoş (Grupul Parlamentar al PNL) şi dl.dep.Gheorghe Popescu (Grupul Parlamentar al PSD ) .


Pentru stabilirea cu claritate a atribuţiilor direcţiilor de sănătate publică şi a consiliilor locale, precum şi a modului în care se asigură continuitatea asistenţei medicale.

11.
Art.12

“Art.12. – (1) Pentru funcţionarea centrelor de permanenţă se vor asocia medicii de familie din unităţile administrativ-teritoriale arondate.

(2) Centrele de permanenţă vor funcţiona cu minim 5 medici.

(3) În situaţia în care medicii de familie nu pot fi asiguraţi din unităţile administrativ-teritoriale respective pot participa la asociere medici din unităţile şcolare şi/sau de la unităţile administrativ-teritoriale, altele decât cele arondate centrului.”

Se propune ca art.12, care devine art.8, să se reformuleze după cum urmează:

Art.8. – (1) Centrele de permanenţă vor funcţiona cu un număr minim de 5 medici de familie care îşi desfăşoară activitatea în cabinetele medicale din teritoriul arondat centrului respectiv.

(2) În situaţia în care medicii de familie nu pot fi asiguraţi din unităţile administrativ-teritoriale respective pot participa la asociere medici din unităţile şcolare şi/sau de la unităţile administrativ-teritoriale, altele decât cele arondate centrului.

(3) Direcţiile de sănătate publică numesc pentru fiecare centru de permanenţă un medic coordonator dintre medicii de familie asociaţi.”

Autori: dl.dep.prof.dr.Mircea Ifrim (Grupul Parlamentar al PRM)  , doamna dep.Iulia Pataki (Grupul Parlamentar al UDMR) ,doamna dep.dr.Ana Florea (Grupul Parlamentar al Minorităţilor Naţionale) ,dl.dep.farm.Ion Burnei (Grupul Parlamentar al PSD ) şi dl.dep.Petre Naidin (Grupul Parlamentar al PSD ) . 


Prin renumerotare.

Pentru o exprimare clară şi cuprinzătoare.

S-a preluat textul reformulat de la art.14 din propunerea legislativă.

12.
Art.13 – 14
“Art.13. – Medicii de la centrul de permanenţă îşi vor desfăşura activitatea pe baza contractelor cu casa judeţeană de asigurări de sănătate şi a unui contract de asociere încheiat între ei în baza prevederilor Codului Civil.

Art.14. – (1) Adunarea generală a medicilor,    dintr-un centru de permanenţă, va desemna un medic coordonator din rândul acestora.

(2) Medicul coordonator organizează şi supraveghează întreaga activitate a centrului de permanenţă.”


Se propune ca art.13 – 14 să se elimine.
Autori: doamna dep.Iulia Pataki (Grupul Parlamentar al UDMR) , dl.dep.dr.Ion Luchian (Grupul Parlamentar al PNL) şi dl.dep.dr.Liviu Dragoş (Grupul Parlamentar al PNL) .


Textul reformulat se regăseşte la art.7 lit.a) pct.10 din raportul comisiei.

Textul reformulat se regăseşte la art.8 alin.(2) pct.11 din raportul comisiei.

13.
Art.15

“Art.15. – Personalul sanitar mediu poate proveni din rândul angajaţilor la cabinetele medicale individuale sau din rândul absolvenţilor şcolilor  sanitare neangajaţi, acreditaţi în condiţiile legii.”
Se propune ca art.15, care devine art.9, să se reformuleze după cum urmează:

“Art.9. – (1) Personalul mediu sanitar este asigurat de medicii de familie asociaţi, conform unui grafic stabilit de comun acord.

(2) Plata personalului mediu sanitar prevătut la alin.(1) se face de către medicul de familie, prin tariful orar stabilit în funcţie de salariul negociat pentru orele efectiv prestate în afara programului de lucru stabilit.”

Autori: dl.dep.dr.Ludovic Abiţei (Grupul Parlamentar al PRM) , doamna dep.dr.Daniela Bartoş (Grupul Parlamentar al PSD ) şi dl.dep.Gheorghe Popescu (Grupul Parlamentar al PSD ) .


Prin renumerotare.

Pentru o exprimare clară şi corectă şi în concordanţă cu normele de aplicare ale Contractului – Cadru ; s-a preluat textul reformulat de la art.19 din propunerea legislativă.

14.
Art.16 – 17

“Art.16. – Personalul medical participă obligatoriu la cursurile privind medicina de urgenţă, organizate de direcţiile judeţene de sănătate publică.

Art.17. – Personalul auxiliar va fi asigurat de autorităţile administraţiei  publice locale, fiind subordonat administrativ medicului coordonator.”


Se propune ca art.16 - 17 să se elimine.
Autori: dl.dep.farm.Ion Burnei (Grupul Parlamentar al PSD ) , doamna dep.Iulia Pataki (Grupul Parlamentar al UDMR) şi doamna dep.Constanţa Popa (Grupul Parlamentar al PRM) .


Textul nu este de nivelul legii.

Textul s-a reformulat la art.6 lit.b) pct.10 din raportul comisiei.



15.
Art.18

“Art.18. – Pe lângă centrul de permanenţă va funcţiona un punct înaintat al seriviciului judeţean de ambulanţă.”
Se propune ca art.18, care devine art.10, să se reformuleze după cum urmează:

“Art.10. – Centrul de permanenţă este deservit de ambulanţe ale celei mai apropiate substaţii a serviciului judeţean de ambulanţă.”

Autori: dl.dep.dr.Constantin Florentin Moraru (Fără apartenenţă la un grup parlamentar ) şi dl.dep.Petre Naidin (Grupul Parlamentar al PSD ) .


Prin renumerotare.

Pentru o exprimare clară şi completă.

16.
Art.19

“Art.19. – (1) Salarizarea personalului medical se va face conform prevederilor legale în vigoare.

(2) Ambulanţierii vor fi salarizaţi conform legislaţiei în vigoare pentru angajaţii din sistemul bugetar cu salariu fix în regim de aşteptare.”


Se propune să se elimine.
Autor: dl.dep.dr.Constantin Florentin Moraru (Fără apartenenţă la un grup parlamentar ) .


S-a reglementat la art.9 alin.(2) pct.13 din raportul comisiei.

17.
Art.20

“Art.20. – Programul centrului de permanenţă este de la ora 15,00 din ziua respectivă, până la ora 8,00 a doua zi, în zilele lucrătoare şi permanent în zilele nelucrătoare.”


Se propune ca art.20, care devine art.11, să se reformuleze după cum urmează:

“Art.11. - Programul de funcţionare al centrelor de permanenţă se stabileşte între orele 15,00 – 8,00 în zilele lucrătoare şi permanent în zilele nelucrătoare.”

Autori: dl.dep.prof.dr.Mircea Ifrim (Grupul Parlamentar al PRM), doamna dep.dr.Ana Florea (Grupul Parlamentar al Minorităţilor Naţionale) şi dl.dep.farm.Ion Burnei (Grupul Parlamentar al PSD ) .


Prin renumerotare.

Pentru o exprimare clară şi precisă.

18.
Art.21

“Art.21. – Cheltuielile materiale ocazionate de funcţionarea centrelor de permanenţă vor fi suportate de autorităţile administraţiei publice locale arondate fiecărui centru de permanenţă pe baza unui protocol încheiat între acestea.”


Se propune să se elimine.
S-a reglementat la art.6 lit.d) pct.10 din raportul comisiei.

19.
Capitolul III – Titlu

“Dispoziţii finale şi tranzitorii”
Se propune ca titlul Capitolului III să se reformuleze astfel:

“Dispoziţii tranzitorii şi finale”


Pentru respectarea normelor de tehnică legislativă.

20.
___
Se propune să se introducă, după titlu, două noi texte ca art.12 – 13 cu următorul cuprins:

“Art.12. – Medicii de familie asociaţi în centre de permanenţă au obligaţia de a afişa la cabinetul medical individual în care îşi desfăşoară activitatea în timpul programului de lucru următoarele date:

a) centrul de permanenţă care asigură rezolvarea situaţiilor de urgenţă în afara programului de activitate;

b) numărul de telefon al centrului de permanenţă;

c) programul fiecăruia dintre medicii asociaţi;

d) numărul de telefon al substaţiei serviciului judeţean de ambulanţă.

Art.13. – (1) În situaţia în care nu există spaţiu disponibil pentru organizarea unui centru de permanenţă independent, rezolvarea situaţiilor de urgenţă în afara programului de activitate poate fi asigurată prin rotaţie de către medicii de familie asociaţi în acest scop, la sediul fiecărui cabinet medical individual.

(2) În situaţiile prevăzute la alin.(1) fiecare medic de familie are obligaţia de a afişa la cabinetul medical individual programarea şi locul unde se asigură rezolvarea situaţiilor de urgenţă, numele medicului, numărul de telefon al cabinetului medical individual programat, precum şi numărul de telefon la care poate fi apelată substaţia serviciului judeţean de ambulanţă .”

Autori: doamna dep.dr.Daniela Bartoş (Grupul Parlamentar al PSD ) , doamna dep.dr.Ana Florea (Grupul Parlamentar al Minorităţilor Naţionale) şi doamna dep.Iulia Pataki (Grupul Parlamentar al UDMR) .


Pentru a elimina disfuncţionalităţile privind asigurarea asistenţei medicale primare continue.

21.
Art.22 – 24

Art.22. – Se pot încheia contracte de colaborare între direcţiile judeţene de sănătate publică şi autorităţile administraţiei publice locale pentru a fi aronate şi colectivităţile locale din alte judeţe la un centru de permanenţă.

Art.23. – Medicul coordonator de la centrul de permanenţă va raporta lunar caselor judeţene de asigurări de sănătate şi direcţiilor de sănătate publică despre activitatea desfăşurată.

Art.24. – Colegiile judeţene ale medicilor vor desfăşura activităţi de iniţiere şi susţinere a centrelor de permanenţă pentru consolidarea asistenţei medicale.”


Se propune ca art.22 – 24 să se elimine.
Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Constantin Florentin Moraru (Fără apartenenţă la un grup parlamentar ) şi dl.dep.dr.Ludovic Abiţei (Grupul Parlamentar al PRM) .


Nu sunt de nivelul legii.

22.
Art.25

“Art.25. – Centrele de permanenţă înfiinţate până la data intrării în vigoare a prezentei legi îşi vor reorganiza activitatea conform prevederilor acesteia.”


Se propune ca art.25 să devină art.14, nemodificat.
Prin renumerotare.

23.
Art.26

“Art.26. – În termen de 30 de zile de la intrarea în vigoare a prezentei legi Ministerul Sănătăţii şi Familiei împreună cu Ministerul Administraţiei Publice vor elabora norme metodologice de punere în aplicare a prevederilor prezentei legi.”
Se propune ca art.26, care devine art.15, să se reformuleze astfel:

“Art.15. – În termen de 60 de zile de la intrarea în vigoare a prezentei legi Ministerul Sănătăţii  împreună cu Ministerul Administraţiei Publice şi Internelor vor elabora norme metodologice cu privire la asigurarea continuităţii asistenţei medicale primare prin centrele de permanenţă,  care se vor publica în Monitorul Oficial al României , Partea I.”


Prin renumerotare.

Pentru o exprimare corectă şi completă.

24.
Art.27

“Art.27. – La data intrării în vigoare a prezentei legi se abrogă orice alte dispoziţii contrare.”


Se propune ca art.27, care devine art.16, să se reformuleze astfel:

“Art.16. – Pe data intrării în vigoare a prezentei legi, orice  dispoziţii contrare se abrogă.”


Prin renumerotare.

Pentru o exprimare corectă şi completă.


În cursul dezbaterilor nu au fost înregistrate  amendamente respinse.

